Parlo ciaeo 25 giugno 2017
Da-a Valle Areuscia à Pariggi, 60 anni de Scituaçionisti
Andrea Acquarone
Genova - “Inti anni sciuscianta l’avanguardia scituaçionista o l’aveiva doî pöli: un into quartê latin à Pariggi, l’atro o l’ea Boccadase”. Mi no sò donde o Pierfranco Pellizzetti, ch’o m’à contou sta stöia, o l’agge piggiou a notiçia. Quello ch’o l’è seguo o l’è che l’Internaçionâ Scituaçionista, quella derê a-i fæti do Sciuscianteutto, co-a Liguria a l’è ligâ ben ben: pròpio à Coxe a l’è stæta fondâ a-a fin de luggio do 1957. Scisciuant’anni fa.
Coscì, i grendi movimenti da stöia se mesccian co-a dimenscion ciù locale, comme racconta un libbro sciortio che no l’è guæi (Un imprevedibile situazione, D. Alfonso, Il Melangolo). Saiva stæto da ësighe pe vedde i mori di paisen de Coxe, quande s’en trovæ in ciassa sta cabirda strafaläia e internaçionâ che, assettâ a-e carreghe de l’unica ostaia, a discorriva in franseise do superamento de l’arte. “O gh’è de tutto, e tutto o l’è ninte”, pâ che o l’avesse commentou un do paise; paise che o l’aiva subito averto e seu cantiñe a-i artisti, perché se sa: l’arte a mette sæ. E pöi gh’ea e scignoiñe che accompagnavan a spediçion, “e franseixi”, che tanta scimpatia caxonavan a-i vegi contadin, e paçiensa se solo uña franseise a ô l’ea in davvei. Ma perché Coxe, che o l’è un scenäio quanto meno esòtico pe-a fondaçion de unn’avanguardia artistica? Fòscia a raxon a se treuva pròpio pensando a-o tipo de messaggio ch’a portava avanti l’IS, donde a construçion de scituaçioin poetiche a divegniva l’unica òpera d’arte poscibile, in oppoxiçion à quella “soçietæ do spettacolo” che o scituaçionista o ciù avvoxou – o Guy Debord – o l’aviæ descrito inti anni apreuvo.
Succede donca tutto un pö pe caxo: unna dexeña de amixi artisti se treuvan à Coxe pe festezzâ e nòsse de un de liatri, o Piero Simondo, originäio do paise. Gh’ea a figgia de Peggy Guggenheim, gh’ea Michèle Bernstein, ch’a l’aiva traduto in franseise “O Capitale”, gh’ea o pittô Asger Jorn – quello ch’o viveiva à Arbisseua. E gh’ea o vin, o “cosiate”, comme o l’aiva battezzou o Debord, che in realtæ o l’ea l’Ormeasco. Quattro giorni de Liguria sarvæga che an segnou o Neuveçento.
Lescico
Abötio: intontito, intorpidito
Allee: viali
Bardasciamme: adolescente
Bombæa: gazzarra
Bordigâ: frugare
Cabirda : combriccola
Ciòcco: fan rumore (riv.)
Ciöte: artigli
Coxe: Cosio d’Arroscia
Fara: colonie Faro
Giromia: buon umore
Inäio : frenesia di far subito qualcosa
Incallo: azzardo
Inverduga: accalappia
Mainasso: scirocco
Pòrto: portano (riv.)
Resciöo : ristoro
Reseconda: riotrna
Righinagge: file
Rozzo e bozzo: buono e cattivo
Scento: saetta
Scentou: sparito
Scia: svicola
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn vec_Latn scn_Latn fao_Latn knc_Latn sna_Latn ita_Latn lij_Latn nus_Latn lij_Latn vec_Latn luo_Latn vec_Latn taq_Latn ilo_Latn ilo_Latn lij_Latn lij_Latn eng_Latn srd_Latn ita_Latn ita_Latn lij_Latn lij_Latn ita_Latn